Vermiste vierjarige gevind ná wegkruipertjie | Maroela Media
Gareth Pahl (paramedikus), die dogtertjie se pa, dr. Wells en Cilliers Naude (paramedikus) Foto: Netcare 911
'n Vierjarige meisie is veilig gevind nadat sy tydens 'n wegkruipertjie-speletjie in haar ouerhuis in Garsfontein, Pretoria, verdwyn het.
"Die meisie het Maandagmiddag verdwyn en sy was 'n paar uur lank soek tot Cilliers Naude, 'n paramedikus, haar onder 'n tafel in haar ouers se huis gevind het," het Athlenda Mathe, woordvoerder van Netcare 911, gesê.
Die meisie speel gewoonlik wegkruipertjie saam met haar pa, dr. Wells, wanneer hy van die werk af terugkeer, maar sy het die keer só goed weggekruip, dat niemand haar kon vind nie. Haar ouers het aanvanklik gedink sy is ontvoer, en het alarm gemaak.
Meer as 50 persone, insluitend polisiebeamptes, veiligheidspersoneel en plaaslike inwoners het twee ure lank na die jong meisie gesoek.
"Eers toe die tafeldoek beweeg, het Naude ondersoek ingestel na wat moontlik onder die tafel kan wees. Hy het 'n paar stoele weggeskuif en haar gevind," het Mathe bygevoeg.
Naude en sy kollega, Gareth Pahl, het die kind ondersoek en bevestig sy is ongedeerd. Haar ma is vir skok behandel.
Ai jinne, sy het seker aan die slaap geraak. Ek het 'n vierjarige, dol daaroor om weg te kruip maar kon dit nog nooit langer as 'n paar minute reg kry nie. Bly sy is veilig.
Genade wil jy nou meer! My dogtertjie dit in klere winkel met my gedoen maar sy is geraps toe ek haar kry.
Dis verskriklik oulik eintlik, maar ek haal my hoed af vir die ouers. Duidelik is daar 'n baie goeie familie band. Kan net dink ek sal net so groot skrik as dit my dogtertjie was…
My kind en niggie en Neef het wegkruipertjie gespeel en Neef maak nie n geluid as hy wegkruip nie. Ander 2 het al lankal opgehou speel toe kruip hy nog weg. Toe daar gevra word waar hy is se die 2 hulle het gesien n kar laai hom op. Nodeloos om te se ons was van ons trollies af het op en af gejaag en gesoek ,gelukkig n baie Klein dorpie en almal ken mekaar . Weer deur die huis begin soek en hom agter n bank gekry . Toe daar gevra is hoekom antwoord hy ons nie nie ,… Lees meer »